In nomine summe Trinitatis et individue Unitatis, ego Rotbertus, gratia et benignitate redemptoris Jesu, Francorum Rex; Notum fieri volumus industrie omnium sancte matris ecclesie tam presentis quam future etatis fidelium, quod quidam Amadeus, abbas Flaviniacensis cœnobii, in honore beati Petri Apostolorum principis, almique prejecti martiris ac presulis fundati, ad nostram presentiam accesserit, petens quamdam capellam nostri juris infra mænia Æduorum civitatis sitam, et in honore beati Johannis Evangeliste dicatam, supradicto loco, scilicet Flaviniaco, dari, que fratribus predicti loci ita erat necessaria ut hospitandi causa eis esset expetenda. Cujus petitio, nec visa est refragabilis nec injusta. Si enim omnibus rationabilibus est favendum petitionibus, quanto magis illorum, quorum remuneratio in die justitie constat copiosior. Unde quoniam huic simile multociens ab antecessoribus nostris frequentatum audivimus, et factitatum, libenter petitionis illius prebuimus effectum: quatinus locus sepe nominatus, Flaviniacus videlicet, et monachi ibi degentes, atque inibi divine majestati famulantes, pretexatam capellam in honore sancti Johannis Evangeliste, ut diximus, consecratam, cum omnibus que ad ipsam pertinere videntur, perpetualiter nullo inquietante deinceps possiderent. Et ut firmiorem a modo tenendi haberent adstipulationem, hoc scriptum inde eis fieri jussimus, et sigilli nostri impressione insigniri precepimus. Actum Ædue, anno dominice incarnationis millesimo XVIII, indictione prima; regni vero gloriosissimi Regis Rotberti XXXmo; tertio Kalendas martii. Ego in nomine Christi Galterius, cathedre Augustidunensis urbis indignus episcopus, assensi et propria manu firmavi. S. Hugonis, episcopi (Altissiodorensis); Ego in nomine ligni crucis Balduinus, sancte sedis Taroanensis antistes adstipulavi; Ego, Theodericus, Aurelianensis civitatis episcopus, manu propria corroboravi; Ego Rotbertus, Dux Bungundionum, propria manu firmavi.